Vyf kinder- en jeugboeke om vandeesmaand te lees | LAPA Uitgewers
Vyf kinder- en jeugboeke om vandeesmaand te lees
by LAPA Uitgewers on May 29th, 2017 Tweet
Skaars drie maande terug was Lisa se lewe nog normaal. Hulle was ’n gesin, sy het vriende gehad en sy het geléwe vir ballet. Toe verander alles.
Ná die bom bars, gaan haar ma vir drie maande oorsee, en Lisa moet by haar eksentrieke ouma gaan bly wat pienk tekkies dra en glo in lysies maak. Sy moet probeer aanpas in ’n nuwe skool, waar alles onbekend is; en sy moet probeer vrede maak met wat gebeur het. Lisa is nie seker of sy kans sien vir hierdie nuwe begin nie. ’n Mens kan egter nie ’n “delete-knoppie” druk en al die aaklige dinge in jou lewe uitvee nie. Sy is vasbeslote om nóóit weer te dans nie en sy weier om met haar pa te praat, ná wat daardie vreeslike dag gebeur het. Die enigste ligpunt is Jaco, haar ouma se buurseun met die donker oë. Sal Lisa die moed kan bymekaarskraap om ooit weer alleen op ’n verhoog te stap en die wêreld in die oë te kyk? Om te dans is ’n vars, boeiende debuutroman vir tieners oor die opdraandes én die lekkertes van grootword.
Cowboy Koekemoer van die Klein-Karoo en die Petrolpadda
Doer ver op die horison kom ’n stofstreep oor die vlakte nader. Die stofstreep word ’n stofwolk wat vinnig groei en al hoe groter en groter word. Dit is niemand anders nie as Cowboy Koekemoer van die Klein-Karoo wat op sy getroue kameelperd, Shorty, aangery kom! Dit is ’n verbeeldingryke storie oor die avonture van ’n eg Suid-Afrikaanse cowboy wat die skelms laat les opsê. Wanneer gevaar hom in die gesig staar, is Koekemoer die kalmste cowboy in die hele Klein-Karoo!
Theo bly saam met sy ma, sy broer en sy suster reg langs die biblioteek. Die ander katte stel net belang in kos, kattekwaad en kattemaai. Nie Theo nie, hy hou van lees. In hierdie omnibus verskyn drie lekkerleesstories oor Theo se avonture. In Theo die biblioteekkat is hy die enigste een wat ’n rot ruik toe die aaklige mevrou Zuurpruim al die katte nooi om by haar te kom woon. In Theo en die kattedief is al die katte in Huis Kietziekatzie dol daaroor wanneer Theo vir hulle stories lees, maar op ’n dag verdwyn die katte skielik spoorloos. Waar kan hulle wees? In Theo en die sirkus is daar op ’n dag ’n plakkaat in die biblioteek opgeplak. Alle diere word genooi om by die sirkus aan te sluit. Almal is opgewonde en oefen om toertjies te doen, maar Theo lees iets wat sy snorbaarde laat kriewel …
Z is vir Zackie 6: Die tent-avontuur
Zackie en Vincent is opgewonde. Hulle gaan saam met Zackie se pa kampeer. Die hele naweek lank gaan hulle visvang, voëls kyk en om die kampvuur kuier. Anton en sy pa gaan ook vir die naweek kampeer. Anton is ’n boelie en hy terg graag ander kinders. Gaan hy dit regkry om Zackie en Vincent se naweek te bederf?
Om te dans deur Noreen Nolte
Cowboy Koekemoer van die Klein Karoo en die Petrol Padda deur Henry Ferreira
Z is vir Zackie: Die Pretpark deur Jaco Jacobs
Z is vir Zackie: Die tent-avontuur deur Jaco Jacobs
Tags: Afrikaans, Children, Cowboy Koekemoer van die Klein Karoo en die Petrol Padda, Die Fantastiese Avonture van Theo die Kat, Die Pretpark, Die tent-avontuur, Fiction, Henry Ferreira, Jaco Jacobs, LAPA Uitgewers, Noreen Nolte, Om te dans, South Africa, Wendy Hartmann, Youth, Z is vir Zackie
« “The indications are that she was hanged” – read an excerpt from Martin Steyn’s Dark Traces
Clover Tradisionele Suid-Afrikaanse Gunstelinge bevat resepte vir bunny chow, marog, smoorsnoek, isidudu en meer! »